Fogy már a nap melege (Népdalok és mondák)
Fogy már a nap melege,
Kertünkben a czinege,
Czipős szél fuj a mezőn,
Farkas kullog az erdőn.

Hadd fujjon a csipős szél,
Galambom attól nem fél,
Reá veszi subáját,
Felkeresi galambját.

Ha galambom betoppan,
Szivem örömre dobban,
Pergő rokkám elakad,
A fonalam elszakad.

Ha nyájasan mellém ül,
Mi nem néz ki szemébül!
Szép szemek, barna szemek,
Öröm nézni belétek.

Mikor a mécs elalszik,
Ajakamhoz lopódzik,
Megcsókol, s én haragszom,
A csókot visszaadom.
Népköltészet